PSD este decis să dea o ordonanţă de urgenţă pe amnistie şi graţiere. Social-democraţii stabilesc doar momentul oportun. Nu este exclus ca Executivul sa adopte ordonanţa în luna ianuarie 2019, atunci când România va prelua președinția Consiliului UE. Potrivit informațiilor Digi24, OUG ar urma să fie adoptată fără transparență, adică textul nu va fi pus în dezbatere public, și va fi asumată de PSD.

Citește și Ce spun Viorica Dăncilă și Tudorel Toader despre OUG pe amnistie și grațiere în ianuarie

La aproape doi ani după controversata OUG 13, care a scos sute de mii de oameni în stradă, Liviu Dragnea i-a cerut răspicat ministrului Justiţiei să prezinte cât mai repede un proiect privind amnistia şi graţierea, la cea mai recentă ședință PSD.

Dragne a spus că cel care s-a opus acestui proiect până acum a fost Paul Stănescu, potrivit informațiilor Digi24. Acesta din urmă și-a anunțat de curând demisia din Guvern.

Mai mult, Dragnea l-a acuzat pe Tudorel Toader că nu a făcut nimic în această privinţă. Şeful PSD spunea că dacă în săptămânile următoare Tudorel Toader nu va prezenta un proiect privind amnistia şi gratierea, atunci va cere CEx PSD să ia o decizie.

Inițial, termenul final pentru adoptarea aministiei și grațierii ar fi fost finalul anului 2018.

În acest context, ieri seară, a avut loc o întâlnire de taină între Liviu Dragnea şi Călin Popescu Tăriceanu la Parlament, care a durat circa o oră. Cei doi au vorbit despre amnistie şi graţiere.

Presa a relatat de repetate ori că o ordonanță de urgență privind amnistia și grațierea i-ar fi benefică liderului PSD, Liviu Dragnea, mai ales după ce Guvernul Grindeanu a emis celebra OUG 13, în ianuarie 2017.

Liviu Dragnea a fost condamnat la un an de închisoare cu suspendare, decizie definitivă, în dosarul „Referendumul” și la 3 ani și 6 luni de închisoare cu executare, decizie în primă instanță, în dosarul angajărilor frauduloase la Protecția Copilului Teleorman.

Citește și Codrin Ştefănescu: Oprişan le-a spus procurorilor că oricum vom da legea amnistiei şi graţierii